Cmorej, Peter, poslanec NR SR (2022-03-23):
Ďakujem za slovo. Ako bolo avizované pánom ministrom, aj k tomuto zákonu je pozmeňujúci návrh. Ten je trošku dlhší, nakoľko sa doň, sa v podstate do zákona pridávajú niektoré pripomienky Národnej banky, najmä o tom, ktorý, kto bude informovaný, teda ktorým inštitúciám a ktorým orgánom bude dávať Národná banka informácie o týchto osobných dôchodkových produktoch, pokiaľ si ich požiadajú. Potom niektoré informácie o ukladaní sankcií a ešte na začiatku trošku meníme programový, a jedno, výber z tohto produktu a jednorazové vyrovnanie. Bude to viac flexibilné, viacej sa to bude podobať tretiemu pilieru. Dobre. Idem čítať pozmeňujúci návrh. Pozmeňujúci a doplňujúci návrh poslanca Národnej rady Slovenskej republiky Petra Cmoreja, Jána Kerekrétiho a Petry Krištúfkovej k vládnemu návrhu zákona o celoeurópskom osobnom dôchodkovom produkte a o zmene a doplnení niektorých zákonov, tlač 837. Vládny návrh zákona o celoeurópskom osobnom dôchodkovom produkte a o zmene a doplnení niektorých zákonov sa mení a dopĺňa takto: 1. V čl. I, § 6 ods. 2 sa slovo „desať“ nahrádza slovom „päť“. 2. V čl. 1, § 7 a 8 vrátane nadpisov znejú: „§ 7 Programový výber a suma programového výberu (1) Ak § 9 ods. 3 písm. a) neustanovuje inak, programový výber sa vypláca, sa vypláca najmenej do uplynutia piatich rokov od dovŕšenia veku sporiteľa potrebného na nárok na starobný dôchodok podľa osobitného predpisu.7). (2) Suma programového výberu sa určí rovnomerne v závislosti od hodnoty majetku sporiteľa a od počtu rokov, počas ktorých sa programový výber vypláca. § 8 Jednorazové vyrovnanie a suma jednorazového vyrovnania Na žiadosť sporiteľa poskytovateľ vyplatí sporiteľovi jednorazové vyrovnanie v sume požadovanej sporiteľom, ak a) hodnota majetku sporiteľa je nižšia ako štvornásobok priemernej nominálnej mesačnej mzdy v hospodárstve Slovenskej republiky zistenej Štatistickým úradom Slovenskej republiky za rok, ktorý dva roky predchádza kalendárnemu roku, v ktorom sa jednorazové vyrovnanie vypláca, alebo b) uplynulo päť rokov od dovŕšenia veku sporiteľa potrebného na nárok na starobný dôchodok podľa osobitného predpisu.7)“. 3. V čl. I, § 9 ods. 3 písmeno a) znie: „a) programového výberu, ktorý sa vypláca najmenej 5 rokov; § 7 ods. 2 sa použije rovnako, alebo“. 4. V čl. I, § 10 ods. 1 druhá veta znie: „Národná banka Slovenska a) vykonáva právomoci podľa osobitného predpisu,1). b) vykonáva dohľad nad poskytovaním a distribúciou celoeurópskeho osobného dôchodkového produktu vrátane rozhodovania o registrácii celoeurópskeho osobného dôchodkového produktu a o zrušení registrácie celoeurópskeho osobného dôchodkového produktu.“ 5. V čl. I, § 10 ods. 2, § 12 ods. 1 úvodnej vete, úvodnej vete a písm. c), § 13 a § 14 sa slovo „poskytovateľ“ vo všetkých tvaroch nahrádza slovami „poskytovateľ celoeurópskeho osobného dôchodkového produktu“ v príslušnom tvare. 6. V čl. I sa § 10 dopĺňa odsekmi 3 až 6, ktoré znejú: „(3) Národná banka Slovenska je pri výkone svojich úloh povinná zohľadňovať spoločné postupy a odporúčania európskeho orgánu dohľadu (Európsky orgán pre poisťovníctvo a dôchodkové poistenie zamestnancov) pri uplatňovaní tohto zákona a osobitných predpisov pre oblasť celoeurópskeho osobného dôchodkového produktu. (4) Na poskytovanie informácií podľa tohto odseku sa nevzťahuje povinnosť mlčanlivosti podľa osobitných predpisov14). Národná banka Slovenska je oprávnená poskytnúť informácie získané pri výkone dohľadu: a) európskemu orgánu dohľadu (Európsky orgán pre poisťovníctvo a dôchodkové poistenie zamestnancov) alebo iným orgánom Európskej únie, ak sú tieto informácie potrebné na plnenie ich povinností alebo povinností Národnej banky Slovenska, b) orgánom dohľadu nad finančnými inštitúciami z iného štátu alebo iným orgánom verejnej správy z iného štátu, ktoré sa podieľajú na výkone dohľadu alebo s ktorými Národná banka Slovenska pri plnení svojich úloh v oblasti dohľadu nad finančnými inštitúciami spolupracuje v súlade s osobitnými predpismi alebo zmluvami, ktorými je Slovenská republika alebo Národná banka Slovenska viazaná, ak sú tieto informácie potrebné na plnenie ich povinností alebo povinností Národnej banky Slovenska, c) centrálnym bankám európskeho systému centrálnych bánk vrátane Európskej centrálnej banky a iným subjektom s podobnou funkciou v ich postavení menových orgánov, ak sú tieto informácie dôležité pre výkon ich úloh vyplývajúcich z osobitných predpisov vrátane výkonu menovej politiky a súvisiaceho poskytovania likvidity, dohľadu nad platobnými systémami, systémami zúčtovania a systémami zúčtovania cenných papierov a ochrany stability finančného systému, d) Európskemu výboru pre systémové riziká zriadenému osobitným predpisom,15) ak sú tieto informácie potrebné pre výkon jeho úloh, e) súdom, f) ústredným orgánom štátnej správy, ak ide o informovanie o výsledku vybavenia podaní finančných spotrebiteľov a iných klientov dohliadaných subjektov podľa odseku 1, súvisiacich s poskytovaním finančných služieb alebo inými obchodmi dohliadaných subjektov podľa osobitného predpisu,12) ktoré boli z ústredného orgánu štátnej správy z dôvodu vecnej príslušnosti postúpené na vybavenie, g) orgánom štátnej správy v oblasti daní a poplatkov vo veciach správy daní,16) ak o to orgán štátnej správy v oblasti daní a poplatkov písomne požiada, h) iným orgánom verejnej správy, s ktorými Národná banka Slovenska pri plnení svojich úloh pri výkone dohľadu spolupracuje podľa osobitného predpisu17) a iným orgánom verejnej správy uvedeným v osobitných predpisoch18), ak je spolupráca alebo výmena informácií s týmito orgánmi potrebná na plnenie povinností Národnej banky Slovenska, a to v rozsahu informácií potrebných na plnenie týchto povinností Národnou bankou Slovenska, i) osobám, ktoré sú podľa osobitných predpisov19) povinné zachovávať mlčanlivosť o skutočnostiach súvisiacich s plnením ich úloh pre poskytovateľa celoeurópskeho osobného dôchodkového produktu, distribútora celoeurópskeho osobného dôchodkového produktu a depozitára, j) advokátom alebo iným osobám podľa osobitného predpisu20) zastupujúcim Národnú banku Slovenska, jej zamestnanca alebo člena Bankovej rady Národnej banky Slovenska v súdnom konaní alebo v trestnom konaní, ktoré sa týka poskytovateľa celoeurópskeho osobného dôchodkového produktu, distribútora celoeurópskeho osobného dôchodkového produktu alebo depozitára, k) štatutárnym audítorom, audítorským spoločnostiam, ďalším osobám oprávneným na vykonávanie štatutárneho auditu podľa osobitného predpisu21) a iným osobám, ak vykonávajú pre Národnú banku Slovenska znaleckú činnosť22) alebo poskytujú odborné posúdenie na účely dohľadu nad poskytovaním celoeurópskeho osobného dôchodkového produktu a orgánom vykonávajúcim dohľad nad poskytovaním celoeurópskeho osobného dôchodkového produktu. (5) Informácie získané pri výkone dohľadu je Národná banka Slovenska oprávnená poskytnúť iným osobám ako osobám podľa odseku 4 len so súhlasom dotknutých subjektov. (6) Ustanoveniami odsekov 4 a 5 nie je dotknutá povinnosť uložená osobitným predpisom23) oznámiť alebo prekaziť spáchanie trestného činu.“ Poznámky pod čiarou k odkazom 14) až 23) znejú: 14) Napríklad § 7 a 41 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov, § 2, 3, 17 a 24 zákona č. 747/2004 Z. z. v znení neskorších predpisov. 15) Nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (Ú. v. EÚ L 331, 15. 12. 2010) v platnom znení. 16) Zákon č. 479/2009 Z. z. o orgánoch štátnej správy v oblasti daní a poplatkov a o zmene a doplnení niektorých zákonov v znení neskorších predpisov. Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov. 17)  Napríklad zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov. 18) Napríklad zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov. 19)  Napríklad zákon č. 483/2001 Z. z. o bankách a o zmene a doplnení niektorých zákonov v znení neskorších predpisov, zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov, zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov, zákon číslo dvetisíc, zákon č. 203/2011 Z. z. o kolektívnom investovaní v znení neskorších predpisov, zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov. 20)  Zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov. 21)  Zákon č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov. 22) Zákon č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov. 23) § 340 a 341 Trestného zákona.“. Nasledujúce poznámky pod čiarou sa primerane prečíslujú. Navrhovaná úprava nadobúda účinnosť dňom vyhlásenia. 7. V čl. I sa vypúšťa § 11. Poznámka pod čiarou k odkazu 14) sa vypúšťa. Nasledujúce paragrafy sa primerane prečíslujú. Nasledujúce poznámky pod čiarou sa primerane prečíslujú. 8. V čl. I § 12 ods. 1 sa za slovami „banky Slovenska“ vypúšťa čiarka a vkladajú sa slová „alebo získali registráciu celoeurópskeho osobného dôchodkového produktu na základe nepravdivých alebo zavádzajúcich skutočností alebo akýmkoľvek iným protiprávnym spôsobom v rozpore s týmto zákonom alebo osobitnými predpismi“. 9. V čl. I § 12 ods. 1 sa vypúšťa písmeno b). Nasledujúce písmená sa primerane preznačia. 10. V čl. I § 12 odsek 2 znie: „(2) Národná banka Slovenska môže fyzickej osobe a právnickej osobe, ktoré vykonávajú činnosť, na ktorú je oprávnený len poskytovateľ celoeurópskeho osobného dôchodkového produktu, distribútor celoeurópskeho osobného dôchodkového produktu alebo depozitár a) uložiť sankciu alebo opatrenie podľa odseku 1, b) nariadiť upustenie od konania a zdržanie sa opakovania konania, na ktoré fyzická osoba alebo právnická osoba nie je oprávnená.“. 11. V čl. I, § 12 sa za odsek 2 vkladá nový odsek 3, ktorý znie: „(3) Ak Národná banka Slovenska má dôvodné podozrenie na vykonávanie činnosti podľa odseku 2, je na účely preskúmania tohto podozrenia aj v prípade, že nejde o ňou dohliadaný subjekt podľa osobitného predpisu,12) oprávnená vyžiadať si od dotknutej osoby informácie, výkazy a iné podklady a vysvetlenia určené Národnou bankou Slovenska. Dotknutá osoba je povinná bezplatne, úplne, správne, pravdivo a včas predložiť Národnej banke Slovenska ňou vyžiadané informácie, výkazy a iné podklady a vysvetlenia, a to v požadovanej forme, podobe, štruktúre a termíne; Národná banka Slovenska je tiež oprávnená a dotknutá osoba je povinná umožniť Národnej banke Slovenska overiť si tieto informácie, výkazy a iné podklady a vysvetlenia priamo na mieste u dotknutej osoby. Na postup Národnej banky Slovenska a dotknutej osoby pri zisťovaní a preskúmavaní podozrenia podľa odseku 2 sa vzťahujú ustanovenia osobitného predpisu.16)“. Poznámka pod čiarou k odkazu 16) znie: „16) Napríklad zákon č. 483/2001 Z. z. v znení neskorších predpisov, zákon č. 566/2001 Z. z. v znení neskorších predpisov, zákon č. 650/2004 Z. z. v znení neskorších predpisov, zákon č. 747/2004 Z. z. v znení neskorších predpisov, zákon č. 203/2011 Z. z. v znení neskorších predpisov, zákon č. 39/2015 Z. z. v znení neskorších predpisov.“. Nasledujúce odseky sa primerane prečíslujú. Nasledujúce poznámky pod čiarou sa primerane prečíslujú. Navrhovaná úprava nadobúda účinnosť dňom vyhlásenia. 12. V čl. I § 12 ods. 3 sa za slovo „banka“ vkladá slovo „Slovenska“. 13. V čl. I poznámka pod čiarou k odkazu 16) znie: „16) Čl. 68 ods. 2 nariadenia (EÚ) 2019/1238 v platnom znení. Zákon č. 747/2004 Z. z. v znení neskorších predpisov.“. 14. V čl. I § 12 sa za odsek 3 vkladajú nové odseky 4 až 6, ktoré znejú: „(4) Sankcie alebo opatrenia podľa odsekov 1 a 2 možno ukladať samostatne alebo súbežne a opakovane. (5) Sankcie alebo opatrenia podľa odsekov 1 a 2 možno uložiť do dvoch rokov od zistenia nedostatkov, najneskôr však do desiatich rokov od ich vzniku. Uložením sankcií alebo opatrení podľa tohto zákona nie je dotknutá zodpovednosť podľa osobitných predpisov.16) (6) Národná banka Slovenska je aj mimo konania o uložení sankcie alebo opatrenia podľa odsekov 1 a 2 za nedostatky podľa tohto zákona oprávnená prerokovať nedostatky v činnosti dohliadaného subjektu s osobami oprávnenými konať v mene dohliadaného subjektu, ktorí sú povinní poskytnúť Národnej banke Slovenska ňou požadovanú súčinnosť.“. Nasledujúce odseky sa primerane prečíslujú. Navrhovaná úprava nadobúda účinnosť dňom vyhlásenia. 15. V čl. I § 13 ods. 1 sa za slovo „poskytovaním“ vkladajú slová „a distribúciou“. 16. V čl. I § 13 ods. 2 sa slovo „výzvu“ nahrádza slovom „vyžiadanie“. 17. V čl. I poznámka pod čiarou k odkazu 18) znie: „18) Napríklad zákon č. 483/2001 Z. z. v znení neskorších predpisov, zákon č. 566/2001 Z. z. v znení neskorších predpisov, zákon č. 650/2004 Z. z. v znení neskorších predpisov, zákon č. 747/2004 Z. z. v znení neskorších predpisov, zákon č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov, zákon č. 203/2011 Z. z. v znení neskorších predpisov, zákon č. 39/2015 Z. z. v znení neskorších predpisov.“. 18. V čl. III sa pred doterajší text vkladajú body 1 až 3, ktoré znejú: „1. V poznámke pod čiarou k odkazu 1 sa na konci bodka nahrádza čiarkou a pripájajú sa tieto slová: „Nariadenie Európskeho parlamentu a Rady (EÚ) 2019/1238 z 20. júna 2019 o celoeurópskom osobnom dôchodkovom produkte (PEPP) (Ú. v. EÚ L 198, 25. 7. 2019) v platnom znení, zákon č. .../2022 Z. z. o celoeurópskom osobnom dôchodkovom produkte a o zmene a doplnení niektorých zákonov.“ 2. V poznámke pod čiarou k odkazu 25) sa na konci bodka nahrádza čiarkou a pripájajú sa tieto slová: „Nariadenie (EÚ) 2019/1238 v platnom znení, zákon č. .../2022 Z. z.“. 3. V poznámke pod čiarou k odkazu 35) sa na konci bodka nahrádza čiarkou a pripájajú sa tieto slová: „zákon č. .../2022 Z. z.“.“. Doterajší text čl. III sa primerane označí. Navrhované novelizačné body nadobúdajú účinnosť dňom vyhlásenia. Bod 19 pozmeňujúceho návrhu. V čl. III § 38i poznámky pod čiarou k odkazom 47v a 47w znejú: „47v) Čl. LXIII nariadenia (EÚ) 2019/1238 v platnom znení. 47w)  Zákon č. .../2022 Z. z.“. Bod 20 pozmeňujúceho návrhu. V čl. III § 38i sa doterajší text označuje ako odsek 1 a dopĺňa sa odsekom 2, ktorý znie: „(2) Na vydanie intervenčného opatrenia alebo dočasného naliehavého intervenčného opatrenia podľa odseku 1 sa uplatní § 38g ods. 2 až 8, ak osobitný predpis47z) neustanovuje inak.“. Poznámka pod čiarou k odkazu 47z) znie: „47z) Nariadenie (EÚ) 2019/1238 v platnom znení. Zákon č. .../2022 Z. z.“. V súvislosti s navrhovanou zmenou sa primerane upraví úvodná veta k poznámkam pod čiarou. Navrhovaná úprava nadobúda účinnosť dňom vyhlásenia. Ďakujem. Skončil som.